Bakkie-oorlog: Navara vs Triton vs HiluxDie Nissan Navara. Maroela Media het ŉ hele ruk gelede tyd met die Navara, Triton en Hilux deurgebring. Dit was die reeksleidende diesel 4×4 outomatiese weergawes van elkeen. Só vergelyk hulle: Ontwerp Die Navara is ŉ bitter mooi bakkie. Die konkawe-enjinkap is uniek en gee vir die Navara ŉ sterk voorkoms. Die Triton is ŉ groot verbetering op sy voorganger en lyk nou werklik vir die eerste keer luuks. Die Hilux is ŉ ou getroue keuse, maar tussen dié drie is dit beslis een van die meer konserwatiewe ontwerpe. Binneruim Die materiale in die binneruim van al drie hierdie bakkies is min of meer dieselfde. Dit is duursaam, dog gemaklik en die bougehalte is goed. Vir my verloor die Navara punte weens die stuurkolom wat baie laag sit en nie hoog genoeg kan opstel nie. Die Hilux pas soos ŉ handskoen, soos altyd, maar die Triton skitter volgens my hier. Dit voel bitter luuks daarbinne – en die spesifikasievlak is lekker sterk. Van bo na onder: Die Mitsubishi Triton, die Nissan Navara en die Toyota Hilux. Enjin en ratkas In die enjin-afdeling loop die Navara voor. Die dubbelturboenjin trek soos ŉ trein en sodra jy dink sy fut is uit, skop die tweede turbo in, dán trek hy eers. Die Triton se wringkragkurwe is effe plat teenoor die ander twee. Al wys die tabel dat die Navara baie ligter op brandstof is as die res, is hulle almal in werklikheid min of meer dieselfde. Veiligheid Hier loop al drie bakkies perfek gelykop. Al die bakkies het ABS met EBD en remhulp. Daar is stabiliteit en vastrapbeheer met sewe lugsakke. Al drie bakkies kry vyf sterre in die ANCAP-veiligheidstoets. Ritgehalte en padhouvermoë Hier raak dinge effe vaag. Die bakkie met die beste ritgehalte is die Navara. Sy kronkelvere waar die Hilux en Triton bladvere het, laat hom puik toer op ŉ snelweg. Die Triton en Hilux ry baie harder, maar dit stel hulle in staat om baie beter vrag te dra sonder dat die boude hang en neus optel. Indien jy ŉ gemaklike padbakkie soek wat amper nooit vrag dra of sleep nie, is die Navara die wenner – andersins is die ander twee ŉ beter opsie. Van bo na onder: Die Mitsubishi Triton, die Nissan Navara en die Toyota Hilux. Sleepkapasiteit en 4×4-vermoë Diensplan, waarborg en Kinsey-verslag Alhoewel die Nissan se waarborg baie sterk is, wen die Hilux in terme van sy diensplan vir nege dienste wat nie ŉ tydperkbeperking het nie. Jy moet elke 10 000 km óf elke jaar diens –die diensplan kan dus nege jaar hou. Soos deur die Kinsey-verslag aangedui, is die Hilux se onderdele die goedkoopste en die Triton by verre die duurste. Opsomming Indien jy ŉ lekker sterk, gemaklike bakkie soek wat nie vrag hoef te dra nie, is die Navara ŉ sterk keuse. Alhoewel die Triton lekker luuks lyk, voel en ry, is daai Kinsey-onderdelemandjie ŉ groot bekommernis, maar ŉ mens moet in ag neem dat die Mitsubishi R90 000 goedkoper is as die ander… dit maak dinge weer gelyk vir almal. Die Hilux bly ŉ sterk gunsteling van my – ek hou van hoe hy voel en ry, my enigste bekommernis is sy diefstal- en kapingsrisiko. Die bakkies prys só Enige dubbelkajuit is lekker. Jou keuse sal afhang van wat jy met hom wil doen. Vir my leefstyl kies ek die Triton of die Hilux.